钦定古今图书集成/明伦汇编/氏族典/第188卷 > 萧世怡
## 钦定古今图书集成/明伦汇编/氏族典/第188卷 > 萧世怡

按《周书萧世怡传》，“世怡，梁武帝弟鄱阳王恢之子也。
以名犯太祖讳，故称字焉。幼而聪慧，颇涉经史。梁大
同元年，封丰城县侯，除给事中，转太子洗马。寻入直
殿省，转太子中舍人，出为持节仁威将军、谯州刺史。
及侯景为乱，路由城下，袭而陷之。世怡遂被执，寻遁
逃得免，至于江陵。梁元帝承制授侍中。及平侯景，以”
世怡为兼太宰、太常卿，拜谒山陵。承圣二年，授使持
节、平西将军、临川内史。既以陆纳据湘川，道路拥塞，
改授平南将军、桂阳内史。未至，郡属于谨。平江陵，遂
随兄修在郢州。及修卒，即以世怡为刺史。湘州刺史
王琳率舟师袭世怡，世怡以州输琳。时陈武帝执政，
征为侍中，世怡疑而不就，乃奔于齐。除车骑大将军、
散骑常侍。寻出为永州刺史。保定四年，归款。五年，拜使持节、骠骑大将军、开府仪同三司，封义兴郡公。天
和二年，授蔡州刺史。政存简惠，不尚苛察，深为吏民
所安。三年，卒于州。赠本官，加并、洛、永三州刺史。